钦定古今图书集成/明伦汇编/交谊典/第054卷 > 《三月三日茶宴序》吕温
## 钦定古今图书集成/明伦汇编/交谊典/第054卷 > 《三月三日茶宴序》吕温

三月三日上巳，禊饮之日也，诸子议以茶酌而代焉。
迺拨花砌，爱庭阴，清风逐人，日色留兴，卧措青霭，坐
攀香枝，闲莺近席而未飞，红蕊拂衣而不散。迺命酌
香沬，浮素杯，殷凝琥珀之色，不令人醉，微觉清思，虽
五云仙浆，无复加也。座右才子南阳邹子、高阳许侯
与二三子顷为尘外之赏，而曷不言诗矣。